Source: http://www.bihon.ro/tudor-ne-gandim-la-baraj/news-20100314-04344618
Timestamp: 2018-02-23 06:20:11+00:00

Document:
Tudor: „Ne gândim la baraj” - BIHON
Tudor: „Ne gândim la baraj”
14. martie 2010 15:36
Handbaliştii de la CSM Oradea au învins HCM Bistriţa cu categoricul scor de 42-25.
Divizionara A de handbal masculin CSM Oradea a avut parte de o partidă facilă cu HCM Bistriţa, o formaţie modestă, aşa cum sunt de fapt majoritatea celor din Seria D. Orădenii s-au impus cu scorul de 42-25 (20-11), după un meci pe care l-au controlat cu autoritate. Sugestiv pentru gradul de „dificultate” al partidei este faptul că oaspeţii au venit la Oradea doar cu nouă jucători (dintre care doi portari), plus un oficial care a îndeplinit şi rolul de antrenor.
Partida propriu-zisă a constituit un simplu „galop de sănătate” pentru gazde, care au condus cu 4-0 imediat după start. Orădenii s-au distanţat apoi rapid pe tabela de marcaj, scoruri 10-5, 16-6, rezultatul la pauză fiind de 20-11. Antrenorul Sebastian Tudor a trimis în teren cu precădere juniorii şi rezervele. Aspectul jocului nu s-a schimbat nici în repriza secundă, diferenţa în favoarea orădenilor trecând de zece goluri, scoruri 21-11 (’33), 29-19, 32-29, 34-20, 36-21. Rezultatul final, 42-24, sugerează doar în mică măsură superioritatea gazdelor.
„Am avut azi un meci uşor, de aceea am folosit mai mult juniorii şi rezervele. Noi ne gândim acum mai mult la meciurile de baraj, unde vom întâlni Universitatea Craiova. Este o echipă bună, care practică însă un joc mai lent. De aceea, insist la antrenamente şi la meciurile noastre pe jocul de contraatac şi pe faza a doua, cu care dorim să-i surprindem pe craioveni. Noi ne dorim cu toţii să ne impunem la baraj şi să promovăm în Liga Naţională, acolo unde este locul handbalului orădean”, ne-a declarat după meciul de azi antrenorul CSM Oradea, Sebastian Tudor.
CSM Oradea – HCM Bistriţa 42-25 (20-11)
CSM Oradea: Leu, Gale – portari; Roauă 1, Sava 2, Lela 7, Taşcă 4, Iştoc 1, Feher 3, Oşvat 5, Maxim 5, Mateaş 5, Ferenţ 2, Macavei 1, Simeria 6. Antrenor: Sebastian Tudor
HCM Bistriţa: Beşa 1, Avram – portari; Ţermure 1, Irimieş 2, Ioja 6, Balaj 6, Cosma 5, Gabor 4, Giucă. Antrenor şi oficial: Ciprian Săcăleanu
Arbitri: Bogdan Boldea, Marius Fâşcu (Timişoara)
Taguri: csm oradea, handbal, hcm bistrita, masculin

References: CSM 
 CSM 
 CSM 

CSM 

CSM 
 csm